Poliačik, Martin, poslanec NR SR (2014-03-21):
Ďakujem, pani podpredsedníčka. Ja rád by som len zareagoval na to, čo hovoril Paľo Zajac, lebo tu cítim potom nejaký rozpor. Keď som sa rozprával aj s Paľom Hrušovským, tak som bol toho dojmu, že ten chorvátsky vzorec je prijateľný pre KDH. To znamená, že keď by prešla táto zmena ústavy, tak ako v Chorvátsku prešla na základe referenda, tak by bola otvorená diskusia o tom, akým spôsobom budeme legislatívne riešiť iné ako manželské zväzky v legislatíve. V Chorvátsku to je tak, že prešla zmena ústavy, manželstvo bolo zavedené do ústavy, bolo to napadnuté na Ústavnom súde a Ústavný súd povedal, že to, že je manželstvo v ústave, je okej, ale treba riešiť registrované partnerstvá. A tým pádom prešli potom registrované partnerstvá do legislatívy a stali sa jej súčasťou. A som si istý, že pre sociálnu demokraciu, ak sa má naozaj hlásiť ku svojim, ku svojim, ku svojej európskej DNA, by toto mal byť najmenší problém, ak sa ešte chcú hrať na sociálnodemokratickú stranu, keď už sme pri tých poučkách, o ktorých ste hovorili, pán kolega, včera. Ale myslím si, že pre KDH by to malo byť prípustné. A na pomoc si vezmem autoritu priamo z radov katolíckej cirkvi. Pápež František nedávno v rozhovore pre taliansky denník Corriere della Sera povedal, že, áno, manželstvo je zväzkom muža a ženy a na tom netreba nič meniť, ale potreba regulácie ekonomických aspektov medzi ľuďmi, napríklad keď ide o zabezpečenie zdravotnej starostlivosti alebo užívania spoločného majetku, vyžaduje aj reguláciu rozličných spôsobov spolunažívania. To znamená, keď už sa pápež vyjadruje podľa mňa v tendenciách, že, áno, tie problémy každodenného života by mali byť vyriešené aj pre páry rovnakého pohlavia nejakým spôsobom, tak ja naozaj nevidím dôvod, prečo by KDH s takýmto niečím malo nesúhlasiť. Ono je otázne, Paľo, že či naozaj nutne musí nasledovať ten sled udalostí tak, ako si ho menoval, pretože registrované partnerstvá sú naozaj o každodennom žití, kdežto manželstvá párov rovnakého pohlavia sú už statusovou záležitosťou a nie je nutné tam treba medzi nimi hľadať súvzťažnosť. Ale ak by sme sa bavili o tom, že riešiť nejakým spôsobom spolunažívanie párov rovnakého pohlavia je proti konzervatívnym a tradičným hodnotám, tak si zoberiem na pomoc tentokrát iného konzervatívneho politika, a to je David Cameron. David Cameron v Británii ako predseda konzervatívnej strany presadil manželstvá homosexuálov vo Veľkej Británii. A keď sa ho pýtali prečo, tak povedal, že on si ctí a uznáva konzervatívne hodnoty, ktoré môže vidieť aj v živote týchto párov. To je vernosť, to je ochota starať sa jeden o druhého – a to sú všetko veci, s ktorými predsa KDH určite súhlasí. Takže ak toto má byť prvým krokom k tomu, aby sa úplne zabetónoval stav a už sa nikdy nič nezmenilo, tak sme na veľmi zlej ceste. Sme na veľmi zlej ceste a táto cesta je aj proti Európe, aj proti vývinu v katolíckej cirkvi, tak ako o ňom hovorí jeho hlava. Ak má byť toto pre vás to posvätné, no nejdem do tých biblických obrazov, lebo zase sa dostanem do správ, ale ak toto má byť tá dôležitá, ak toto má byť tá dôležitá vec a potom ste ochotní sa konečne začať baviť o tom, aby sme vyriešili každodenný život ľudí, ktorí sa stále cítia na Slovensku ako občania druhej kategórie, tak nebudem z toho šťastný, ale budem rád, ak v momente, keď prejde táto zmena ústavy, sa začneme konečne rozprávať o tom, čo pre týchto ľudí môžeme v legislatíve spraviť. A očakával by som, že aj zo strany SMER-u sa k tomuto vyjadríte, pán predseda parlamentu. Ďakujem.